KNJIGA V ZGODOVINSKEM IN KULTURNEM KONTEKSTU 2018/19

MOJA NAJBOLJŠA NOČ S KNJIGO

Dominik Lenarčič

Jaz sem eden tistih ljudi, ki radi berejo antiutopične knjige, torej romane kot so 1984, Krasni novi svet, Fahrenheit 451, Deklina zgodba, … Če je dotok adrenalina dovolj za ljubitelje grozljivk, potem je zame dovolj prikaz družbe, obrnjene na glavo, kjer se pojavljajo kamere, kolektivno zanikanje stvarnosti in ogaben močnik v jedilnicah. Poleg tega sem blagi stripoholik. Verjamem, da lahko strip, oziroma »grafični roman«, kot medij enačimo s filmom in klasično knjigo. Ste vedeli, da ima *Watchmen* svoje mesto na seznamu 100 romanov od Time Magazine? Res je. A ne bom govoril o njem. Govoril bom o stripu *V for Vendetta*, ki je leta 1988 nastal pod peresom Alana Moora in čopičem Davida Lloyda. To je bil moj uvod v ta nori medij in do zdaj edina knjiga, ki mi je kdaj ukradla noč spanja. Gotovo ga boste prepoznali po nasmešku Guya Fawkesa in kot podlago za istoimenski film.

Zgodba gre takole: po jedrski vojni v 80. letih je oblast v Veliki Britaniji zavzela fašistična stranka Norsefire. Vzpostavila je režim, ki nič drugega kot alegorija za politiko Margaret Thatcher. Edini, ki se jim je zoperstavil, je bil uglajen možakar s plastično masko in skrivnostno preteklostjo, katerega ime je bila samo ena črka: V. Skupaj z navadno meščanko Evie Hammond sta poskusila strmoglaviti režim in v britansko družbo ponovno vnesti vrednote 5. novembra leta 1605. Strip je razdeljen na tri dele, vsako poglavje pa se začne na črko V. Sicer gre za slavospev anarhiji, vendar ga jaz vedno berem kot antiutopijo.

Strip sem dobil kot darilo za božič leta 2015, v času srednje šole, in ga že prvi dan skušal razmesariti, ker sem narisano piko na ovoju zamenjal za piko prahu. Prvo branje je bilo odlično, četudi sem si prej na spletu razkril celotno zgodbo. Takrat sem vsako knjigo bral zelo intenzivno in poglobljeno. Ta stil branja, pa naj bo še tako zamuden, je ena od mnogih stvari iz tistih let, ki jih neizmerno pogrešam. Prvo branje je bilo torej odlično, nisem pa stripa bral celo noč, čeprav mi nič ni preprečevalo. Nočno je bilo le drugo branje, kakih par let kasneje. Od profesorja, ki me je proti koncu srednje šole začel poučevati maturitetno sociologijo, sem kot odličnjak in največji stremuh dobil vabilo za nagradni izlet na slovensko obalo. Da bi pred kolegi pokazal to svojo »izobraženost«, sem strip vzel s sabo. V resnici ne bi smel biti presenečen, da me ni nihče opazil. Komu mar, oni so se sončili, jaz pa sem požiral knjigo. Presenetilo me je ravno to, kako hitro sem jo požiral. Res je, da so poglavja kratka, a jaz sem čisto padel noter. To je bil še čas, ko si nisem izostril literarnega čuta in sem zato veliko lažje požiral trapaste in mrakobne pripovedi, kot so npr. stripi za odrasle iz konca prejšnjega stoletja. O, ta blažena mladinska sreča! Včasih moraš malo izključiti možgane in uživati v nečem trapastem. Tisti dan sem prišel nekje do polovice, koliko dni sem ga potem še bral, ne pomnim. Pomnim pa, da me je v tistem času morila nespečnost in da mi je oče rekel: »Če ne moreš spati, potem vsaj beri.« Zadnjih par strani sem tako prebral v poznem večeru in to v dnevni sobi, ker sem si kot idiot skušal v postelji namestiti namizno svetilko in ni šlo. Ta strip s temnimi platnicami, temnimi ilustracijami in temno tematiko je v resnici idealen za nočno branje. Minila je noč revolucionarjev in padlih režimov, ni bila najbolj produktivno preživeta noč, bila pa je lepa.